text: ভালুকায় বোমা বিস্ফোরণে নিহত 'জঙ্গি'র স্ত্রী-সন্তান আটক
  প্রকাশ: ০১:২৭ pm ২৮-০৮-২০১৭ হালনাগাদ: ০১:২৭ pm ২৮-০৮-২০১৭
  ময়মনসিংহের ভালুকা উপজেলার হবিরবাড়ি ইউনিয়নের কাশর এলাকায় বোমা বিস্ফোরণে নিহত 'জঙ্গি'র স্ত্রী ও তার দুই শিশু সন্তানকে আটক করেছে পুলিশ।
  আটক ওই নারীর নাম পারভীন আক্তার। তার আট বছর ও সাত মাস বয়সী দুইটি সন্তান রয়েছে।
  রবিবার সন্ধ্যায় বোমা বিস্ফোণের পরপরই দুই সন্তান নিয়ে পালিয়ে যান ওই নারী। পরে রাত পৌনে ৯টার দিকে ঢাকা-ময়মনসিংহ মহাসড়কের হবিরবাড়ি বাসস্ট্যান্ড থেকে তাকে আটক করা হয় বলে জানিয়েছেন ময়মনসিংহের অতিরিক্ত পুলিশ সুপার নূরে আলম সিদ্দিকী।
  পুলিশ জানিয়েছে, জিজ্ঞাসাবাদে পারভীন তার স্বামীর নাম কাশেম বলে জানিয়েছেন। তাদের গ্রামের বাড়ি কুষ্টিয়া। পুলিশ ও এলাকাবাসীর ধারণা বোমা তৈরী করতে গিয়ে বিস্ফোরণে ওই ব্যক্তি নিহত হয়েছেন।
  নূরে আলম সিদ্দিকী জানান, 'প্রাথমিকভাবে ধারণা করা হচ্ছে নিহত ব্যক্তির স্ত্রী তার নিজের নাম সঠিক বলছে বলে মনে হলেও তাদের বাড়ি ও তার স্বামীর নাম গোপন করছেন বলে মনে হচ্ছে। সঠিক তথ্য বের করতে জিজ্ঞাসাবাদ অব্যাহত রয়েছে।'
  পাঁচ দিন আগে ভালুকা উপজেলার হবিরবাড়ি ইউনিয়নের কাশর চৌরাস্তা মোড় হাওয়াই টেক্সটাইল মিলের পেছনের ওই বাড়িটিতে কুষ্টিয়া জেলার বাসিন্দা পরিচয় দিয়ে এক ব্যক্তি তার স্ত্রী এবং দুই সন্তানসহ ভাড়া নেয়। বাড়ির মালিকের নাম আজিম উদ্দিন। তিনি গফরগাঁও উপজেলার দত্তের বাজার এলাকার বাসিন্দা। তাকে আটক করে জিজ্ঞাসাবাদ করছে পুলিশ।
  রবিবার সন্ধ্যায় বোমা বিস্ফোরণের পর ওই ভাড়াটে নিহত হন। এ সময় বোমার স্প্লিন্টারে একজন শিশু আহত হলে পারভীন আকতার দুই শিশুকে নিয়ে বের হয়ে যায়।
  খবর পেয়ে ভালুকা মডেল থানার ভারপ্রাপ্ত কর্মকর্তা মামুন অর রশিদ ফোর্স নিয়ে ঘটনাস্থলে পৌঁছে বাড়িটি ঘিরে ফেলেন। এ সময় বাড়ির মালিককে আটক করা হয়। এ ঘটনায় এলাকাবাসীর মধ্যে আতংক বিরাজ করছে।